ว่างงาน
โดย...ชัตน์วรี (sherat@hotmail.com)
2 ก.ย. 2559

โดย...ชัตน์วรี ([email protected])
อัตราการว่างงาน เป็นดัชนีชี้วัดเศรษฐกิจได้อย่างหนึ่ง อธิบายให้เข้าใจง่ายๆ คือ เศรษฐกิจดี จะมีการจ้างงานเต็มที่แทบจะไม่มีคนว่างงาน หรือถ้าเศรษฐกิจไม่ดี ก็จะมีการไม่จ้างงานเพิ่ม และอาจจะมีการปลดคนงานออก
จากข้อมูลสำนักงานสถิติแห่งชาติ ระบุว่า ในเดือน ก.ค. 2559 มีคนที่พร้อมที่จะทำงาน 38.84 ล้านคน แต่มีคนว่างงาน 3.91 แสนคน คิดเป็นอัตราการว่างงาน 1%
แต่ถ้าดูไส้ในแล้ว สิ่งที่น่ากังวล คือ ในจำนวนคนว่างงานทั้งหมด 3.91 แสนคน เป็นคนที่จบระดับปริญญาตรี (อุดมศึกษา) สูงถึง 1.96 แสนคน คิดเป็น 50% ของคนที่ว่างงานทั้งหมด
มีอีกมุมมองหนึ่ง ปัจจุบันมีบัณฑิตจบใหม่จากทุกมหาวิทยาลัยมีมากกว่า 1 แสนคน/ปี ในส่วนนี้มีอัตราการว่างงานอยู่ที่ 27% ของจำนวนบัณฑิตที่จบใหม่ในแต่ละปี สะท้อนให้เห็นว่าบัณฑิต 4 คน จะตกงาน 1 คน
ดั้งนั้น หากเศรษฐกิจยังไม่กระเตื้องขึ้น ไม่มีการจ้างงานใหม่ และยังปลดคนงานเก่าออกอีก ต้องคิดหนักกันหน่อยว่า “การว่างงาน” จะเป็นระเบิดเวลาลูกใหม่ของเศรษฐกิจไทย หรือจะต้องย้อนไปดูว่าเด็กที่จบมาในสาขาที่ในตลาดแรงงานไม่ต้องการก็เป็นได้